b'\n_START_ARTICLE_\nHenry Ford\n_START_SECTION_\nPrad\xc5\xbeia\n_START_PARAGRAPH_\nHenris Fordas gim\xc4\x97 nepasiturin\xc4\x8dioje airi\xc5\xb3 imigrant\xc5\xb3 Viljamo ir Mer\xc4\x97s Ford\xc5\xb3 \xc5\xa1eimoje, tur\xc4\x97jusioje ferm\xc4\x85 Mi\xc4\x8digane. Jis buvo vyriausias i\xc5\xa1 \xc5\xa1e\xc5\xa1i\xc5\xb3 vaik\xc5\xb3. Dar b\xc5\xabdamas vaikas jis aistringai dom\xc4\x97josi mechanika ir labiau m\xc4\x97go leist laik\xc4\x85 t\xc4\x97vo dirbtuv\xc4\x97se, nei fermos darbuose. B\xc5\xabdamas 13 met\xc5\xb3 jis pirm\xc4\x85 kart\xc4\x85 susid\xc5\xabr\xc4\x97 su savaeige transporto priemone, garu varoma kuliam\xc4\x85ja._NEWLINE_1879 metais jis paliko namus ir i\xc5\xa1vyko \xc4\xaf Detroit\xc4\x85, kur \xc4\xafsidarbino pameistriu mechanikos dirtuv\xc4\x97se. 1882 metais sugr\xc4\xaf\xc5\xbeo atgal \xc4\xaf \xc5\xa1eim\xc4\x85, \xc4\x8dia \xc4\xafgydamas darbo su Westinghouse garo varikliais patirt\xc4\xaf. Tai jam atv\xc4\x97r\xc4\x97 keli\xc4\x85 \xc4\xaf darb\xc4\x85 Westinghouse kompanijoje, kur jis aptarnavo garo variklius, taip pat v\xc4\x97liau pri\xc5\xbei\xc5\xabr\xc4\x97jo ferm\xc4\x85 ir lentpj\xc5\xabv\xc4\x99. 1888 metais jis ved\xc4\x97 Klar\xc4\x85 Brajent (Clara Brayent)._NEWLINE_1891 metais Fordas \xc4\xafsidarbino Edison Illuminating Company (Edisono ap\xc5\xa1vietimo kompanijoje), kur 1893 metais buvo pakeltas \xc4\xaf vyriausiojo in\xc5\xbeinieriaus pareigas. Tai suteik\xc4\x97 jam laiko ir pinig\xc5\xb3 jo asmeniniams vidaus degimo variklio eksperimentams, kurie 1896 i\xc5\xa1augo iki jo pirmosios savaig\xc4\x97s transporto priemon\xc4\x97s, pavadintos Kvadriciklu suk\xc5\xabrimo. Taip pat tai buvo pirmasis automobilis, kur\xc4\xaf savo gyvenime vairavo Henris Fordas._NEWLINE_Po \xc5\xa1ios s\xc4\x97km\xc4\x97s Fordas paliko Edisono kompanij\xc4\x85 ir su kitais investuotojais \xc4\xafk\xc5\xabr\xc4\x97 Detroito automobili\xc5\xb3 kompanij\xc4\x85. \xc5\xa0i kompanija v\xc4\x97liau subankrutavo, nes Fordas sutelk\xc4\x97 vis\xc4\x85 d\xc4\x97mes\xc4\xaf \xc4\xaf automobili\xc5\xb3 k\xc5\xabrim\xc4\x85, o ne j\xc5\xb3 pardavimus. Nor\xc4\x97damas \xc4\xafrodyti savo automobili\xc5\xb3 privalumus jis jais lenktyniaudavo prie\xc5\xa1 kit\xc5\xb3 gamintoj\xc5\xb3 k\xc5\xabrinius. \xc4\xaesitrauk\xc4\x99s \xc4\xaf lenktynes jis \xc4\xafk\xc5\xabr\xc4\x97 Henrio Fordo kompanij\xc4\x85, i\xc5\xa1 kurios j\xc4\xaf v\xc4\x97liau i\xc5\xa1st\xc5\xabm\xc4\x97 investuotojai ir pervadino j\xc4\x85 \xc4\xaf Cadillac.\n_START_SECTION_\nFord Motor Company\n_START_PARAGRAPH_\n1903 metais Fordas drauge su 11 kit\xc5\xb3 investuotoj\xc5\xb3 \xc4\xafk\xc5\xabr\xc4\x97 Ford Motor Company. Savo naujai sukurta ma\xc5\xa1ina jis \xc4\xafveik\xc4\x97 myli\xc4\x85 (~1,609 km) per 39,4 sekund\xc4\x97s, tuo pagerindamas grei\xc4\x8dio \xc5\xbeem\xc4\x97je rekord\xc4\x85. \xc5\xa0io pasiekimo d\xc4\x97ka Fordas pritrauk\xc4\x97 visuomen\xc4\x97s d\xc4\x97mesio._NEWLINE_1908 metais buvo pagamintas Ford Model T automobilis, tap\xc4\x99s vienu s\xc4\x97kmingiausi\xc5\xb3 istorijoje. 1913 metais buvo pritaikyti judantys dir\xc5\xbeai surinkimo linijose, smarkiai padidin\xc4\x99 gamyb\xc4\x85. Nors da\xc5\xbenai \xc5\xa1is i\xc5\xa1radimas priskiriamas Fordui, kai kurie t\xc5\xb3 laik\xc5\xb3 \xc5\xa1altiniai teigia, kad tiek id\xc4\x97ja, tiek jos vystymas buvo keleto jo darbuotoj\xc5\xb3 nuopelnas. 1918 metais pus\xc4\x97 automobili\xc5\xb3 JAV buvo Model T, o jo gamybai trukus iki 1927 met\xc5\xb3, j\xc5\xb3 jau buvo pagaminta 15 milijon\xc5\xb3. \xc5\xa0is kiekis i\xc5\xa1liko rekordinis 45 metus. Henris Fordas yra pasak\xc4\x99s: \xe2\x80\x9eBet kuris klientas gali nusida\xc5\xbeyti savo automobil\xc4\xaf kuria nori spalva, jeigu tik tai yra juoda\xe2\x80\x9c._NEWLINE_1919 metais, po nepavykusio m\xc4\x97ginimo tapti JAV senato nariu, Henris Fordas perleido savo kompanijos prezidento titul\xc4\x85 s\xc5\xabnui Edseliui, ta\xc4\x8diau i\xc5\xa1liko tvirtas valdytojas. V\xc4\x97liau T modelio populiarumas d\xc4\x97l did\xc4\x97jan\xc4\x8dios konkurencijos smuko, nes Henris Fordas netobulino savo automobilio, nor\xc4\x97damas i\xc5\xa1laikyti ma\xc5\xbeas kainas, bei nesi\xc5\xabl\xc4\x97 i\xc5\xa1perkamosios nuomos, manydamas, kad tai \xc5\xbealinga ekonomikai._NEWLINE_1926 metais krintantys pardavimai \xc4\xaftikino Henr\xc4\xaf Ford\xc4\x85, kad naujo modelio atsiradimas b\xc5\xabtinas, tad buvo sukurtas Model A. \xc5\xa0is modelis, gamintas 1927\xe2\x80\x931931 metais buvo gana s\xc4\x97kmingas, ir jo buvo pagaminti 4 milijonai vienet\xc5\xb3._NEWLINE_Henris Fordas buvo susidom\xc4\x97j\xc4\x99s plastikais, sukurtais i\xc5\xa1 \xc5\xbeemdirbyst\xc4\x97s produkt\xc5\xb3, ypa\xc4\x8d\xc2\xa0\xe2\x80\x93 soj\xc5\xb3. \xc5\xa0ie plastikai buvo naudojami atskiroms detal\xc4\x97ms, ta\xc4\x8diau 1942 metais Fordas patentavo automobil\xc4\xaf, pagamint\xc4\x85 beveik vien i\xc5\xa1 plastiko, pritvirtinto prie r\xc4\x97mo. Ji buvo 30\xc2\xa0% lengvesn\xc4\x97 u\xc5\xbe \xc4\xafprastus automobilius, ir buvo sakoma, kad gal\xc4\x97jo i\xc5\xa1tverti 10 kart\xc5\xb3 didesnius sm\xc5\xabgius nei plienin\xc4\x97. Be to, \xc5\xa1is automobilis vietoj benzino naudojo gr\xc5\xabd\xc5\xb3 alkohol\xc4\xaf. \xc5\xa0is automobilis nebuvo suprastas ir jo gamyba nebuvo prad\xc4\x97ta._NEWLINE_1943\xc2\xa0m. gegu\xc5\xbe\xc4\x97s 26 d. mir\xc4\x97 Henrio Fordo s\xc5\xabnus Edselis, palikdamas tu\xc5\xa1\xc4\x8di\xc4\x85 kompanijos prezidento viet\xc4\x85. Henris Fordas si\xc5\xabl\xc4\x97 \xc4\xaf \xc5\xa1i\xc4\x85 viet\xc4\x85 Har\xc4\xaf Benet\xc4\x85, ta\xc4\x8diau Edselio na\xc5\xa1l\xc4\x97 Eleonora, paveld\xc4\x97jusi akcijas, nor\xc4\x97jo, kad prezidentu taptu jos s\xc5\xabnus Henris Fordas II. Kur\xc4\xaf laik\xc4\x85 tai buvo i\xc5\xa1spr\xc4\x99sta Henrio Fordo, tuo metu 79-eri\xc5\xb3, asmeniniu sugr\xc4\xaf\xc5\xbeimu \xc4\xaf \xc5\xa1ias pareigas. 1945 metais Henrio Fordo senatv\xc4\x97 tapo \xc5\xbeymi, ir jis buvo i\xc5\xa1stumtas i\xc5\xa1 kompanijos valdymo.\n_START_SECTION_\nKainodara\n_START_PARAGRAPH_\nH. Fordo verslo politika\xc2\xa0\xe2\x80\x93 kain\xc5\xb3 ma\xc5\xbeinimas, verslo pl\xc4\x97timas ir produkto kokyb\xc4\x97s pagerinimas. Fordas i\xc5\xa1laid\xc5\xb3 nelaik\xc4\x97 fiksuotu dyd\xc5\xbeiu. Kainas nuleisdavo iki tokio ta\xc5\xa1ko, kuriam esant, pardavimai gali padid\xc4\x97ti. Buvo stengiamasi pasiekti ir i\xc5\xa1laikyti b\xc5\xabtent \xc5\xa1itoki\xc4\x85 kain\xc4\x85. Masin\xc4\x97 gamyba leisdavo suma\xc5\xbeinti gamybos i\xc5\xa1laidas (masto efektas)._NEWLINE_Gamyboje yra \xc4\xafprasta skai\xc4\x8diuoti vieneto kain\xc4\x85 ir tik tada nustatyti produkto kain\xc4\x85. Toks metodas Fordui atrod\xc4\x97 per siauras. Kas i\xc5\xa1 to, jei \xc5\xbeinosi savo i\xc5\xa1laid\xc5\xb3 dyd\xc4\xaf, bet gauta kaina negal\xc4\x97si parduoti produkto\xc2\xa0?_NEWLINE_H. Fordas nuolat d\xc4\x97jo pastangas suma\xc5\xbeinti kain\xc4\x85. 1908\xe2\x80\x931916\xc2\xa0m. jam pavyko suma\xc5\xbeinti j\xc4\x85 iki 58 proc. (laikotarpiu, kai jis gal\xc4\x97jo pakelti kainas, o jo produkcija vis tiek b\xc5\xabt\xc5\xb3 buvusi perkama).\n_START_SECTION_\nRinkodara\n_START_PARAGRAPH_\nFordas laikomas vienu i\xc5\xa1kiliausi\xc5\xb3 verslinink\xc5\xb3 ir tuo pat metu vienu neracionaliausi\xc5\xb3 rinkos dalyvi\xc5\xb3 JAV istorijoje. Neracionaliai m\xc4\x85stan\xc4\x8diu tod\xc4\x97l, kadangi veng\xc4\x97 rinkai pasi\xc5\xablyti k\xc4\x85 nors kita negu juod\xc4\x85 automobil\xc4\xaf. Vienu geriausi\xc5\xb3 verslinink\xc5\xb3\xc2\xa0\xe2\x80\x93 tod\xc4\x97l, kad jo produkcijos sistema buvo optimaliai pritaikyta patenkinti rinkos poreikius ir lanks\xc4\x8diai \xc4\xaf j\xc4\x85 reaguoti. Laikoma, kad H. Fordo talentas marketingo srityje gerokai lenk\xc4\x97 jo sugeb\xc4\x97jimus gamyboje.\n_START_SECTION_\nStandartizavimas ir masin\xc4\x97 produkcija\n_START_PARAGRAPH_\nFordo modelis T buvo juodas, paprastas ir u\xc5\xbe prieinam\xc4\x85 kain\xc4\x85. Dabartiniais automobili\xc5\xb3 gamintojai per\xc4\x97m\xc4\x97 ir toliau propaguoja standartizavimo politik\xc4\x85. Gamin\xc4\x99s konvejeriu, Fordas vienas pirm\xc5\xb3j\xc5\xb3 s\xc4\x97kmingai \xe2\x80\x9emultiplikavo\xe2\x80\x9c savo produkcij\xc4\x85 iki tuo metu ne\xc4\xafsivaizduojam\xc5\xb3 skai\xc4\x8di\xc5\xb3. Jis apskai\xc4\x8diavo, kad T modelio gamybai reikia 7882 atskir\xc5\xb3 \xc5\xbeingsni\xc5\xb3, tod\xc4\x97l grie\xc5\xbetai atskyr\xc4\x97 gamybos barus ir skatino darbo specializacij\xc4\x85.\n_START_SECTION_\nAutokratinis valdymas\n_START_PARAGRAPH_\nVadybininkus ir vadovus Fordas laik\xc4\x97 bereikalingais. Jis s\xc4\x85moningai siek\xc4\x97 1 mlrd. doleri\xc5\xb3 versl\xc4\x85 administruoti be vadov\xc5\xb3 komandos. Stokodamas pasitik\xc4\x97jimo kitais, Fordas savo autokratiniu vadovavimo stiliumi tik pakenk\xc4\x97 savo verslo imperijai ir gniau\xc5\xbe\xc4\x97 iniciatyv\xc4\x85. Pasak Fordo, in\xc5\xbeinieriai neturi bendrauti su pardavimo specialistais, o atlikti tik jiems pavestas funkcijas. Be to svarbi\xc5\xb3 sprendim\xc5\xb3 jie negali priimti be jo sutikimo._NEWLINE_Fordas \xe2\x80\x9edehumanizavo\xe2\x80\x9c darb\xc4\x85 (automatizavimo proces\xc4\x85, \xc4\xafved\xc4\x97 konvejer\xc4\xaf), bet ir toliau neatsisak\xc4\x97 veiksmingo darbo j\xc4\x97gos naudojimo. Jis nuosekliai gerino darbinink\xc5\xb3 darbo s\xc4\x85lygas, \xc4\xafved\xc4\x97 5 doleri\xc5\xb3 d. (tai buvo dvigubai daugiau ne to meto darbo u\xc5\xbemokes\xc4\x8dio vidurkis JAV pramon\xc4\x97je).\n_START_SECTION_\nInovacin\xc4\x97 politika\n_START_PARAGRAPH_\nFordas buvo improvizatorius ir novatorius. Jis puikiai suvok\xc4\x97 id\xc4\x97j\xc5\xb3 reik\xc5\xa1m\xc4\x99 versle. Fordas mok\xc4\x97jo atsirinkti, modifikuoti ir apjungti geras id\xc4\x97jas, jas s\xc4\x97kmingai \xc4\xafgyvendinti. Jis integravo produkcijos \xc4\xafrenginius bei sumaniai \xc4\xaftrauk\xc4\x97 \xc5\xbemones \xc4\xaf automatizuot\xc4\x85 gamybos proces\xc4\x85. Fordo pasiekimai s\xc4\x85lygojo tai, kad gamyba yra \xc4\xafmanoma, esant minimaliems \xc5\xbemogi\xc5\xa1kiesiems resursams.\n_START_SECTION_\nStrateginis m\xc4\x85stymas\n_START_PARAGRAPH_\nFordas m\xc4\x85st\xc4\x97 globaliai, be to planavo kelet\xc4\x85 met\xc5\xb3 \xc4\xaf priek\xc4\xaf ir sugeb\xc4\x97jo numatyti pl\xc4\x97tros tendencijas. Jo fabrikai buvo \xc4\xafsik\xc5\xabr\xc4\x99 Detroite (Highland Park), o produkcija buvo ir yra perkama visame pasaulyje, ne tik JAV._NEWLINE_Laikas\xc2\xa0\xe2\x80\x93 esminis ginklas konkurencin\xc4\x97je kovoje. Laiko \xc5\xa1vaistymas nuo kit\xc5\xb3 i\xc5\xa1tekli\xc5\xb3 skiriasi tuo, kad jo ne\xc4\xafmanoma susigr\xc4\x85\xc5\xbeinti arba atsukti atgal,- savo memuaruose ra\xc5\xa1\xc4\x97 Fordas.\n_START_SECTION_\nK\xc5\xabryba\n_START_PARAGRAPH_\nFordas para\xc5\xa1\xc4\x97 knyg\xc4\x85 \xe2\x80\x9eS\xc4\x97km\xc4\x97 gyvenime. Mano gyvenimas ir darbas\xe2\x80\x9c. Joje apra\xc5\xa1\xc4\x97 savo gyvenim\xc4\x85 ir i\xc5\xa1d\xc4\x97st\xc4\x97 savo verslo filosofij\xc4\x85. Pirmasis komponentas dominuoja antrojo at\xc5\xbevilgiu.\n_START_SECTION_\nH. Fordo veiklos vertinimai\n_START_PARAGRAPH_\nPasak Hamelio, j\xc4\xaf (kaip kiekvien\xc4\x85 did\xc4\xaf verslinink\xc4\x85) buvo u\xc5\xbevald\xc5\xbeiusi id\xc4\x97ja esmingai pagerinti \xc5\xbemoni\xc5\xb3 gyvenim\xc4\x85, ir tai padaryti globaliai.'